Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στην υπουργική διάσκεψη που θεσπίσθηκε από τη συμφωνία για την Ίδρυση του Παγκόσμιου Οργανισμού Εμπορίου όσον αφορά την προσχώρηση του χωριστού τελωνειακού εδάφους της Ταϊβάν, Πενγκού, Κινμέν και Ματσού (Κινεζική Ταϊπέι) στον Παγκόσμιο Οργανισμό Εμπορίου.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

.

Γενική επισκόπηση των όρων για την

Προσχώρηση του χωριστού τελωνειακού εδάφους της Ταϊβάν, Πενγκού, Κινμέν και Ματσού (Κινεζική Ταϊπέι) στον ΠΟΕ

.

1. Εισαγωγή

Τα μέλη του Παγκόσμιου Οργανισμού Εμπορίου (ΠΟΕ) και του χωριστού τελωνειακού εδάφους της Ταϊβάν, Πενγκού, Κινμέν και Ματσού (Κινεζικής Ταϊπέι) έφθασαν στο τελικό στάδιο συμφωνίας σχετικά με τους όρους προσχώρησης της Κινεζικής Ταϊπέι στον εν λόγω οργανισμό. Πρόκειται για το αποτέλεσμα διαπραγματεύσεων που διήρκεσαν οκτώ έτη, και οι οποίες άρχισαν όταν η Κινεζική Ταϊπέι υπέβαλε αίτηση προσχώρησης στη Γενική Συμφωνία Δασμών και Εμπορίου (GATT) το 1992.

Για να μπορέσει, ωστόσο, η ΕΕ να υποστηρίξει τυπικά τη συμμετοχή της Κινεζικής Ταϊπέι στο Γενικό Συμβούλιο του ΠΟΕ, το Συμβούλιο πρέπει να εγκρίνει με απόφαση τους όρους προσχώρησής της.

Στη συνέχεια εξετάζονται οι συνέπειες της συμμετοχής της Κινεζικής Ταϊπέι για την Ευρωπαϊκή Κοινότητα και τα κράτη μέλη της, για το σύστημα του ΠΟΕ, καθώς και για την ίδια την Κινεζική Ταϊπέι, και περιληπτικά οι όροι προσχώρησης.

1.1 Νομικά δεσμευτική υποχρέωση της Κινεζικής Ταϊπέι για ανοιχτές συναλλαγές

Όταν θα γίνει μέλος του ΠΟΕ, η Κινεζική Ταϊπέι αναλαμβάνει τη δέσμευση να συμμορφωθεί προς όλες τις υποχρεώσεις του ΠΟΕ, εκτός εάν προβλέπεται σαφώς διαφορετικά στους όρους προσχώρησης.

Οι όροι προσχώρησης έχουν δύο βασικές μορφές. Πρώτον, υπάρχουν οι πίνακες υποχρεώσεων, που καθορίζουν όλες τις υποχρεώσεις για την πρόσβαση στην αγορά, την οποία η Κινεζική Ταϊπέι θα δεσμεύεται νομικά να παρέχει σε όλα τα μέλη του ΠΟΕ όταν θα προσχωρήσει στον ΠΟΕ. Οι πίνακες αυτοί καλύπτουν δασμολογικά και μη δασμολογικά μέτρα που εφαρμόζονται στις εμπορικές συναλλαγές γεωργικών και βιομηχανικών προϊόντων (υποχρεώσεις στα πλαίσια της GATT), και υπηρεσιών (υποχρεώσεις στα πλαίσια της Γενικής Συμφωνίας για τις Συναλλαγές στον Τομέα των Υπηρεσιών (GATS).

Δεύτερον, υπάρχει το Πρωτόκολλο και Έκθεση της Ομάδας Εργασίας για την προσχώρηση της Κινεζικής Ταϊπέι στον ΠΟΕ. Τα έγγραφα αυτά, τα οποία περιλαμβάνουν επίσης νομικά δεσμευτικές υποχρεώσεις, καθορίζουν ουσιαστικά τις νέες υποχρεώσεις της Κινεζικής Ταϊπέι στα πλαίσια του ΠΟΕ σε όλους τους υπόλοιπους τομείς που υπάγονται στην αρμοδιότητα του ΠΟΕ (π.χ. επιδοτήσεις, συμφωνία TRIPs, TBT, δασμολογητέα αξία κλπ.)

1.2 Μονομερείς παραχωρήσεις - καμία νέα υποχρέωση για την ΕΕ

Tο επίκεντρο όλων των διαπραγματεύσεων ήταν ο βαθμός ανοίγματος της αγοράς που η Κινεζική Ταϊπέι ήταν έτοιμη να παράσχει καθώς και ο βαθμός τον οποίο ήταν πρόθυμη να δεσμευθεί να συμμορφωθεί με τους υφιστάμενους κανόνες του ΠΟΕ σε όλους τους τομείς που καλύπτει ο ΠΟΕ, προκειμένου να γίνει δεκτή στον ΠΟΕ. Αυτό σημαίνει ότι η διαδικασία συνίστατο στη διασφάλιση "παραχωρήσεων" ή βελτιώσεων από την Κινεζική Ταϊπέι, προκειμένου να συμμετάσχει στον ΠΟΕ, χωρίς αυτές να αλλοιώνουν τις υποχρεώσεις των κρατών στα πλαίσια του ΠΟΕ.

Για την ΕΚ, η οποία διασφάλισε ότι τα συμφέροντα των ευρωπαϊκών βιομηχανιών και επιχειρήσεων αντιπροσωπεύονταν πλήρως, η ένταξη της Κινεζικής Ταϊπέι θα αποφέρει σημαντικότατο όφελος όσον αφορά τα δικαιώματα, χωρίς σημαντικές αλλαγές όσον αφορά τις υποχρεώσεις προς την Κινεζική Ταϊπέι. Οι διμερείς διαπραγματεύσεις που πραγματοποιήθηκαν μεταξύ της Ευρωπαϊκής Επιτροπής και ανώτερων υπαλλήλων της Κινεζικής Ταϊπέι κατέληξαν σε όρους προσχώρησης οι οποίοι θα είναι ουσιαστικά επωφελείς γι´αυτούς τους τομείς και τα μεγάλα συμφέροντα σε όλα τα κράτη μέλη της ΕΕ (το θέμα αναλύεται πιο κάτω).

Η μόνη υποχρέωση για τα μέλη του ΠΟΕ είναι ότι παρέχουν στην Κινεζική Ταϊπέι το λεγόμενο μόνιμο καθεστώς 'ΠΕΚ', με το οποίο αποκτά το δικαίωμα όμοιας μεταχείρισης με κάθε άλλο μέλος του ΠΟΕ, εκτός εάν προβλέπονται εξαιρέσεις στο πρωτόκολλο της προσχώρησης. Δεδομένου ότι η ΕΚ παρέχει ήδη αυτό το καθεστώς στην Κινεζική Ταϊπέι, προφανώς δεν θα υπάρξει καμία πρακτική συνέπεια.

Η μόνη σημαντική συνέπεια της παραχώρησης στην Κινεζική Ταϊπέι, της ιδίας μεταχείρισης, όπως και σε άλλα μέλη του ΠΟΕ, θα είναι οι απαιτήσεις για τη σταδιακή κατάργηση των ειδικών για την Κινεζική Ταϊπέι ποσοτικών περιορισμών (ποσοστώσεων) μέχρι το 2005. Αυτό ισχύει και για τις υπολειπόμενες ποσοστώσεις της ΕΕ στα κλωστοϋφαντουργικά που εφαρμόζονται στη Κινεζική Ταϊπέι, οι οποίες πρέπει να καταργηθούν βάσει της Συμφωνίας για τα κλωστοϋφαντουργικά και τα είδη ένδυσης.

Το 1999, η Κινεζική Ταϊπέι ήταν ο 7ος κατά σειρά σημαντικότερος προμηθευτής της ΕΕ και η 17η μεγαλύτερη αγορά για τις εξαγωγές αγαθών της ΕΕ. Η ΕΕ κατέγραψε αρνητικό εμπορικό ισοζύγιο με τη Κινεζική Ταϊπέι 8.120 εκατ. ευρώ. Οι παραχωρήσεις για την πρόσβαση στην αγορά, για τις οποίες συμφώνησε η Κινεζική Ταϊπέι στα πλαίσια της προσχώρησής της στον ΠΟΕ, θα ευνοήσουν αναμφίβολα την εξισορρόπηση των εμπορικών συναλλαγών.

Η συμφωνία θα εξασφαλίσει στις εταιρείες της ΕΕ πολύ καλύτερη πρόσβαση στην αγορά της Κινεζικής Ταϊπέι. Οι εισαγωγικοί δασμοί και άλλοι μη δασμολογικοί περιορισμοί θα μειωθούν σημαντικά και σε μόνιμη βάση. Επίσης οι επενδύσεις των ξένων εταιρειών θα γίνονται σε πιο ελκυστικό και προβλέψιμο εμπορικό περιβάλλον. Εξάλλου, στο πλαίσιο του νομικά δεσμευτικού συστήματος επίλυσης διαφορών του ΠΟΕ θα δοθεί και στις δύο πλευρές η δυνατότητα επίλυσης των προβλημάτων εμπορικού χαρακτήρα. Εν ολίγοις, με τη συμφωνία βελτιώνεται σημαντικά το κλίμα για τις ευρωπαϊκές επιχειρήσεις προκειμένου να προβούν σε εξαγωγές και επιχειρηματικές δραστηριότητες στην Κινεζική Ταϊπέι.

1.3 Συνέπειες για το σύστημα του ΠΟΕ

Η ένταξη της Κινεζικής Ταϊπέι στον ΠΟΕ σημαίνει ότι ο οργανισμός πραγματοποίησε άλλο ένα σημαντικό βήμα για να καταστεί πραγματικά παγκόσμιος. Από καιρό είχε συμφωνηθεί ομόφωνα η πολιτική της ΕΚ και των κρατών μελών της να υποστηρίξει την προσπάθεια ένταξης της Κινεζικής Ταϊπέι με βιώσιμους εμπορικούς όρους.

Η Κινεζική Ταϊπέι θα καταστεί αμέσως βασικός παράγοντας στον οργανισμό διότι αποτελεί τη 10η κατά σειρά μεγαλύτερη εμπορική οντότητα στον κόσμο (το 1998, με εξαίρεση το ενδοκοινοτικό εμπόριο), με πραγματικό ΑΕγχΠ 289 δισεκατ. δολάρια το 1999.

Επίσης σημαντικό ως προς αυτό είναι το υψηλό επίπεδο δεσμεύσεων που ανέλαβε η Κινεζική Ταϊπέι για να ανοίξει την οικονομία της στις ξένες εισαγωγές, στους επενδυτές και τις επιχειρήσεις. Το εμπορικό καθεστώς της Κινεζικής Ταϊπέι θα είναι πολύ πιο φιλελεύθερο απ´ ό,τι σε πολλά μέλη του ΠΟΕ με αντίστοιχο επίπεδο ανάπτυξης. Σε πολλούς τομείς η Κινεζική Ταϊπέι συμφώνησε για παραχωρήσεις σημαντικά μεγαλύτερες από τις συνήθεις υποχρεώσεις του ΠΟΕ. Οι μέσοι δασμολογικοί συντελεστές θα είναι χαμηλοί, οι ποσοστώσεις σύντομα θα καταργηθούν σταδιακά, οι παρέχοντες υπηρεσίες σε όλους τους τομείς θα τύχουν εξαίρετων όρων πρόσβασης στην αγορά, η προστασία των δικαιωμάτων πνευματικής ιδιοκτησίας θα διασφαλίζεται νομικώς. Όπως εξηγείται πιο κάτω, τα τελικά αποτελέσματα συνιστούν μία εξαιρετικά ουσιαστική δέσμη ανοίγματος της αγοράς και γενικά η Κινεζική Ταϊπέι θα έχει ένα από τα πλέον φιλελεύθερα εμπορικά καθεστώτα στον κόσμο.

2. ΣΥΝΟΛΙΚΗ ΑΞΙΟΛΟΓΗΣΗ ΤΩΝ ΟΡΩΝ ΠΡΟΣΧΩΡΗΣΗΣ ΤΗΣ ΚΙΝΕΖΙΚΗΣ ΤΑΪΠΕΙ

Η Κινεζική Ταϊπέι θα μειώσει το σταθμισμένο μέσο όρο δασμών της στα βιομηχανικά αγαθά σε 4,81%. Η Κινεζική Ταϊπέι παρέχει πρωτοβουλίες εκτεταμένης κάλυψης "με μηδενικό δασμό" και η προσφορά της για τα χημικά προϊόντα υπερβαίνει τις απαιτήσεις εναρμόνισης του Γύρου της Ουρουγουάης. Επίσης συμμετέχει ήδη στη ΣΤΠ και έχει συμμετάσχει ενεργά στις διαπραγματεύσεις για τη ΣΤΠ II. Πάνω από τα δύο τρίτα των δασμολογικών μειώσεων στα βιομηχανικά προϊόντα θα ολοκληρωθούν με την προσχώρηση. Οι υπόλοιπες θα αποπερατωθούν έως το 2002 με περιορισμένες εξαιρέσεις κυρίως για το 2004 και 2008 (οχήματα με κινητήρα).

Όσον αφορά τις υπηρεσίες, η προσφορά της Κινεζικής Ταϊπέι κατατάσσεται μεταξύ των 10 καλύτερων ομάδων δεσμεύσεων στον ΠΟΕ. Το χρονοδιάγραμμα των υπηρεσιών της Κινεζικής Ταϊπέι καλύπτει γενικά ένα ευρύ φάσμα τομέων όπως οι χρηματοοικονομικές υπηρεσίες, οι τηλεπικοινωνίες, οι επαγγελματικές υπηρεσίες, η διαφήμιση, οι υπηρεσίες ηλεκτρονικών υπολογιστών, οι υπηρεσίες κατασκευής και διανομής.

Η προσφορά της Κινεζικής Τaipei στο γεωργικό τομέα προβλέπει το άνοιγμα των ευαίσθητων αγορών όπως η αγορά χοιρινού κρέατος και πουλερικών. Επίσης, η Κινεζική Ταϊπέι συμφώνησε με την προσφορά δασμολογικών ποσοστώσεων για τα μήλα και τα εσπεριδοειδή πριν από την προσχώρηση.

2.1 ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΕΙΔΙΚΟΥΣ ΤΟΜΕΙΣ

Δασμοί στα βιομηχανικά προϊόντα:

Η Κινεζική Ταϊπέι θα δεσμευθεί για τους δασμούς σε 6814 προϊόντα, θα περιορίσει τη δασμολογική προστασία της και θα καταργήσει τους δασμούς σε προϊόντα που καλύπτονται από συμφωνίες για μηδενικό δασμό στα πλαίσια του γύρου της Ουρουγουάης καθώς και της συμφωνίας για την τεχνολογία πληροφοριών. Οι περισσότερες από τις δασμολογικές μειώσεις θα γίνουν με την προσχώρηση στον ΠΟΕ (68%). Για 2217 (32%) δασμολογικές διακρίσεις, η μείωση/κατάργηση θα πραγματοποιηθεί σε ειδικά χρονικά διαστήματα ('κλιμακωτά'). Οι περισσότερες θα εφαρμοστούν το 2002, εκτός από το δημοσιογραφικό χαρτί (έτος 2000), 29 χημικά προϊόντα (έτος 2001), 405 προϊόντα κυρίως στον χημικό τομέα, στον τομέα του σιδήρου και του χάλυβα, των ανταλλακτικών αυτοκινήτων, και στον τομέα του κόντρα-πλακέ (έτος 2004), και 46 δασμολογικές διακρίσεις στον τομέα των οχημάτων με κινητήρα (2008).

Κρασιά και οινοπνευματώδη ποτά

Στα πλαίσια των διμερών διαπραγματεύσεων ΕΚ - Κινεζικής Ταϊπέι για την πρόσβαση στην αγορά, η Κινεζική Ταϊπέι ανέλαβε τη δέσμευση να καταργήσει τους δασμούς για τα καστανόχρωμα και λευκά οινοπνευματώδη ποτά (με εξαίρεση ορισμένα οινοπνευματώδη ποτά της Ανατολής) από την 1η Ιανουαρίου 2000, δηλαδή πριν από την προσχώρησή της στον ΠΟΕ. Στο ίδιο πλαίσιο, η Κινεζική Ταϊπέι ανέλαβε τη δέσμευση να προστατεύσει τις ευρωπαϊκές ονομασίες καταγωγής για τα κρασιά και τα οινοπνευματώδη ποτά. Η Κινεζική Ταϊπέι έχει ήδη καταργήσει όλες τις φορολογικές διακρίσεις έναντι των εισαγόμενων αλκοολούχων ποτών.

Οχήματα με κινητήρα

Οι δασμοί θα μειωθούν σταδιακά σε 17,5% έως το έτος 2008. Η δασμολογική ποσόστωση της Κινεζικής Ταϊπέι επί των εισαγωγών αυτοκινήτων από την ΕΕ θα καθοριστεί σε 159,220 μονάδες κατά το έτος της προσχώρησης (πολύ περισσότερο από το διπλάσιο των τρεχουσών κοινοτικών εξαγωγών), και θα αυξάνεται κατά 20% ανά έτος έως την πλήρη ελευθέρωση, η οποία θα επιτευχθεί οκτώ έτη μετά τη προσχώρηση. Η Κινεζική Ταϊπέι θα καταργήσει επίσης την απαγόρευση των επιβατικών οχημάτων ντήζελ και των μοτοσικλετών πάνω από 150 cc το αργότερο δύο έτη μετά την προσχώρηση, και θα καταργήσει τα φορολογικά κίνητρα που εισάγουν διακρίσεις, τα οποία ενθαρρύνουν τους κατασκευαστές να χρησιμοποιούν κινητήρες και υλικά κατασκευής αμαξωμάτων εγχώριας παραγωγής.

Υπηρεσίες

Η Κινεζική Ταϊπέι θα καταργήσει τους περιορισμούς στα ξένα κεφάλαια σε όλους τους τομείς υπηρεσιών εκτός από ειδικούς τομείς όπως οι τηλεπικοινωνίες, όπου οι ευρωπαϊκές και άλλες ξένες εταιρείες θα μπορούν παρόλα αυτά να διατηρήσουν ελέγχουσες συμμετοχές. Στις χρηματοοικονομικές υπηρεσίες, η Κινεζική Ταϊπέι θα βελτιώσει ουσιαστικά την πρόσβαση στην αγορά και τη μεταχείριση που διασφαλίζεται σε φορείς της ΕΕ. Στις ναυτιλιακές υπηρεσίες, η Κινεζική Ταϊπέι θα επιτρέπει σε ξένες ναυτιλιακές εταιρείες να εγκαθιστούν θυγατρικές πλήρους ιδιοκτησίας που θα ρυθμίζουν την είσοδο/έξοδο από τα λιμάνια για τα δικά τους πλοία, να φορτώνουν προϊόντα ή/και επιβάτες και να διαχειρίζονται δικούς τους σταθμούς εμπορευματοκιβωτίων. Οι ξένες εταιρείες θα μπορούν επίσης να παρέχουν υπηρεσίες σε ναυτικά πρακτορεία, υπηρεσίες μεταφοράς εμπορευμάτων, σταθμού εμπορευματοκιβωτίων και αποθήκευσης.

Δημόσιες Συμβάσεις

Η Κινεζική Ταϊπέι θα προσχωρήσει στη συμφωνία για τις δημόσιες συμβάσεις του ΠΟΕ κατά την προσχώρηση στον ΠΟΕ.

Πολιτική Αεροπορία

Η Κινεζική Ταϊπέι θα προσχωρήσει στη συμφωνία του ΠΟΕ για το εμπόριο αεροσκαφών πολιτικής αεροπορίας κατά την προσχώρησή της στον ΠΟΕ.

3. Συμπεράσματα

Κατά την υποβολή των όρων προσχώρησης της Κινεζικής Ταϊπέι στον ΠΟΕ για έγκριση από το Συμβούλιο και για τη διατύπωση γνώμης από το Ευρωπαϊκό Κοινοβούλιο, η Επιτροπή συνιστά αυτούς τους όρους οι οποίοι αντιπροσωπεύουν μία ισορροπημένη αλλά και φιλόδοξη δέσμη υποχρεώσεων ανοίγματος της αγοράς, διότι θα είναι ιδιαίτερα επωφελείς για την Κινεζική Ταϊπέι αλλά και για τους εμπορικούς εταίρους της στον ΠΟΕ.

2001/0216 (CNS)

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Κοινότητας στην υπουργική διάσκεψη που θεσπίσθηκε από τη συμφωνία για την Ίδρυση του Παγκόσμιου Οργανισμού Εμπορίου όσον αφορά την προσχώρηση του χωριστού τελωνειακού εδάφους της Ταϊβάν, Πενγκού, Κινμέν και Ματσού (Κινεζική Ταϊπέι) στον Παγκόσμιο Οργανισμό Εμπορίου.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας και ιδίως τα άρθρα 37, 44, 47, 55, 71, 80(2), 95, 133 και 308, σε συνάρτηση με το άρθρο 300 παράγραφος 3, εδάφιο 1,

την πρόταση της Επιτροπής [1],

[1] ...

τη γνώμη του Ευρωπαϊκού Κοινοβουλίου [2],

[2] ...

Εκτιμώντας τα ακόλουθα:

(1) Η Κινεζική Ταϊπέι υπέβαλε αίτηση προσχώρησης στη Γενική Συμφωνία Δασμών και Εμπορίου (GATT 1947) το 1992, και διατήρησε αυτή την αίτηση μετά την έναρξη ισχύος της συμφωνίας για την ίδρυση του Παγκόσμιου Οργανισμού Εμπορίου (ΠΟΕ) την 1η Ιανουαρίου του 1995.

(2) Η ομάδα εργασίας για την προσχώρησης της Κινεζικής Ταϊπέι στη Γενική Συμφωνία Δασμών και Εμπορίου συγκροτήθηκε την 1η Οκτωβρίου του 1992 και μετατράπηκε σε ομάδα εργασίας για την προσχώρηση στον ΠΟΕ την 31η Ιανουαρίου του 1995, με σκοπό την επίτευξη συμφωνίας σχετικά με όρους προσχώρησης αποδεκτούς από την Κινεζική Ταϊπέι και όλα τα μέλη του ΠΟΕ.

(3) Η Επιτροπή, εξ ονόματος της Κοινότητας και των κρατών μελών της, διαπραγματεύθηκε μία πλήρη σειρά υποχρεώσεων για το άνοιγμα της αγοράς εκ μέρους της Κινεζικής Ταϊπέι, που έχουν ιδιαίτερη σημασία για την Κοινότητα, οι οποίες προβλέπονται στη διμερή συμφωνία μεταξύ Κινεζικής Ταϊπέι και Ευρωπαϊκής Κοινότητας η οποία επικυρώθηκε με την υπογραφή της στις 23 Ιουλίου του 1998.

(4) Οι υποχρεώσεις αυτές ενσωματώνονται τώρα στο Πρωτόκολλο Προσχώρησης της Κινεζικής Ταϊπέι στον ΠΟΕ.

(5) Επίσης, η προσχώρηση της Κινεζικής Ταϊπέι στον ΠΟΕ θα εντάξει τις εμπορικές σχέσεις μεταξύ Κινεζικής Ταϊπέι και Κοινότητας σε ένα σταθερό και νομικά δεσμευτικό πλαίσιο.

(6) Tο Πρωτόκολλο Προσχώρησης πρέπει επομένως να εγκριθεί.

(7) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ, και ότι η υπουργική διάσκεψη του ΠΟΕ εγκρίνει τους όρους προσχώρησης για τον ΠΟΕ.

(8) Επομένως, είναι απαραίτητο να καθορισθεί η θέση που θα λάβει η Κοινότητα στην υπουργική διάσκεψη.

(9) Για ορισμένους από τους στόχους της Κοινότητας στην επίτευξη των οποίων θα συμβάλει η προσχώρηση της Κινεζικής Ταϊπέι στον ΠΟΕ, η συνθήκη προβλέπει ως μόνες αρμοδιότητες αυτές που ορίζει το άρθρο 308,

ΑΠΟΦΑΣΙΖΕΙ:

Άρθρο Μόνο

Η θέση που πρέπει να λάβει η Κοινότητα στην υπουργική διάσκεψη που θεσπίσθηκε από τη συμφωνία για την ίδρυση του ΠΟΕ όσον αφορά την προσχώρηση της Κινεζικής Ταϊπέι στον ΠΟΕ είναι να υποστηρίξει το σχέδιο απόφασης της υπουργικής διάσκεψης που υποστηρίζει αυτή την προσχώρηση (βλ. προσάρτημα).

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΠΡΟΣΧΩΡΗΣΗ ΤΟΥ ΧΩΡΙΣΤΟΥ ΤΕΛΩΝΕΙΑΚΟΥ ΕΔΑΦΟΥΣ

ΤΗΣ ΤΑΪΒΑΝ, ΠΕΝΓΚΟΥ, ΚΙΝΜΕΝ ΚΑΙ ΜΑΤΣΟΥ

Σχέδιο απόφασης της [... Νοεμβρίου 2001]

[Η υπουργική διάσκεψη,

Έχοντας υπόψη το άρθρο XII παράγραφος 2 και το άρθρο IX παράγραφος 1 της συμφωνίας του Μαρακές για την ίδρυση του Παγκόσμιου Οργανισμού Εμπορίου, και τις διαδικασίες λήψης αποφάσεων βάσει των άρθρων IX και XII της συμφωνίας του Μαρακές για την ίδρυση του Παγκόσμιου Οργανισμού Εμπορίου που εγκρίθηκε από το γενικό συμβούλιο (WT/L/93),

Λαμβάνοντας υπόψη την αίτηση της 7ης Δεκεμβρίου 1995 του χωριστού τελωνειακού εδάφους της Ταϊβάν, Πενγκού, Κινμέν και Ματσού για προσχώρηση στη συμφωνία του Μαρακές για την ίδρυση του Παγκόσμιου Οργανισμού Εμπορίου,

Διαπιστώνοντας τα αποτελέσματα των διαπραγματεύσεων που διεξήχθησαν για τον καθορισμό των όρων προσχώρησης του χωριστού τελωνειακού εδάφους της Ταϊβάν, Πενγκού, Κινμέν και Ματσού στη συμφωνία του Μαρακές για την ίδρυση του Παγκόσμιου Οργανισμού Εμπορίου και έχοντας καταρτίσει ένα πρωτόκολλο για την προσχώρηση του χωριστού τελωνειακού εδάφους της Ταϊβάν, Πενγκού, Κινμέν και Ματσού (WT/ACC/.../...),

Εξέδωσε την παρούσα απόφαση:

Το χωριστό τελωνειακό έδαφος της Ταϊβάν, Πενγκού, Κινμέν και Ματσού δύναται να προσχωρήσει στη συμφωνία του Μαρακές για την ίδρυση του Παγκόσμιου Οργανισμού Εμπορίου με τους όρους που καθορίζονται στο πρωτόκολλο που είναι προσαρτημένο στην παρούσα απόφαση.] [3]